Kivisydän (Oulu)

Kivisydän, joka tunnetaan myös nimellä Kallioparkki, on Oulun keskustan alla oleva maanalainen pysäköintialue. Peruskallioon 25 metrin syvyyteen louhitussa luolassa on pysäköintitilat 900 ajoneuvolle ja väestönsuojatilat 3 000 hengelle. Pysäköintilaitos sijaitsee kävelykatu Rotuaarin alapuolella Kauppurienkadun suuntaisesti. Ajorampit on sijoitettu Hallituskadulle ja Autorantaan. Lopullinen rakentamispäätös tehtiin kaupunginvaltuustossa 8. marraskuuta 2010. Urakoitsija Lemminkäinen Oyj solmi urakkasopimuksen Oulun Pysäköinti Oy:n kanssa 2. huhtikuuta 2012, rakentaminen alkoi kesäkuussa 2012 ja Kivisydän avattiin 1. lokakuuta 2015. Oulun kaupungin yhdyskuntajohtaja Matti Matinheikki arvioi, että Kivisydämen rakennuspäätös on merkittävä taloudellinen kehitysruiske kaupungille ja se voi käynnistää arviolta 300 miljoonan euron maanpäälliset rakennusinvestoinnit. Hankkeen kustannusten on arvioitu olevan 73,5 miljoonaa euroa. Kallioparkkihanke mahdollistaa huomattavaa keskustakortteleiden täydennysrakentamista: keskustakortteleiden taloyhtiöt voivat ostaa osan autopaikoistaan Kallioparkista, jolloin aikaisemmin autopaikkoina oleva tila kortteleiden sisäpihoilla voidaan ottaa muuhun käyttöön. Täydennysrakentamisen myötä keskustan liiketilatarjonnan odotetaan kasvavan ja myös keskustan puistoalueiden ja kävelykatujen suunnittelun odotetaan etenevän. Hankkeen eteneminen Oulun kaupunginvaltuusto hyväksyi istunnossaan 21. toukokuuta 2007 kallioparkkialueen asemakaavan äänin 56–11. Oulu luopui ensin hankkeesta poistamalla sen budjettiesityksestä 26. lokakuuta 2009. Kaupunginjohtaja Matti Pennasen mukaan hanke kaatui tuolloin ennakoitua korkeampaan hintaan ja tontinomistajien haluttomuuteen sitoutua maankäyttösopimuksiin. Kallioparkin ensimmäisen vaiheen kokonaiskustannusarvio oli 31 miljoonaa euroa, josta ydinkeskustan kiinteistöjen osuus oli 27,9 miljoonaa euroa ja kaupungin osuus 3,1 miljoonaa euroa. Ensimmäisessä vaiheessa oltiin rakentamassa 700 autopaikkaa. Lopulta autopaikkojen kaavailtua määrää nostettiin 900:aan ja ajoluiskien määrää kahteen. Lisäksi kustannusarvio nousi tuolloin lähes 60 miljoonaan euroon. Kallioparkki Kivisydämen rakentamis- ja rakennuttamiskustannukset jäivät lopulta 68 miljoonaan euroon ennakoidun 73,5 miljoonan euron sijaan eli pysäköintilaitos tuli 5,5 miljoonaa euroa ennakoitua halvemmaksi. Rakentamiskustannusten osuus loppulaskusta oli 64,5 miljoonaa euroa ja rakennuttamisen osuus 3,5 miljoonaa euroa. Rahoituspuolella kaupungin ennakkoon keräämillä autopaikka- ja väestönsuojelumaksuilla katettiin 44,5 miljoonaa euroa. Oulun kaupungin suunnitteluun käyttämä suora sijoitus jäi 600 000 euroon. Loput 22,9 miljoonaa euroa on hoidettu lainoituksin. Hankkeen vastustus Aiheesta käytiin vilkasta keskustelua puolesta ja vastaan Kalevan yleisönosastolla. Rakentamisen puolesta ja rakentamista vastaan avattiin nettiadressit, joista jälkimmäisessä on yli 17 000 allekirjoitusta. Vastustavassa adressissa kritisoitiin Kallioparkin ympäristövaikutuksia, vaikutuksia asukkaiden viihtyvyyteen, kalleutta sekä hankkeen vaihtoehdottomuutta. Kallioparkkia kannattavassa adressissa puollettiin hanketta muun muassa sen vuoksi, että keskustasta saataisiin autot pois. Nykytila Kivisydän toimii pysäköintilaitoksena Oulun ydinkeskustassa ja on avoinna ympäri vuorokauden. Vuoden 2024 alussa Kivisydämen pysäköintijärjestelmä muutettiin puomittomaksi kamerapysäköintijärjestelmäksi, jolloin myös pysäköintilipukkeista luovuttiin. Pysäköinti perustuu ajoneuvojen rekisterikilventunnistukseen, jolloin pysäköinti alkaa ja päättyy automaattisesti ajoneuvon sisään- ja ulosajon yhteydessä. Pysäköintimaksu voidaan suorittaa mobiilisovelluksilla tai pysäköintilaitoksen maksupisteillä. Mikäli maksua ei suoriteta paikan päällä, se on mahdollista maksaa jälkikäteen verkossa 48 tunnin aikana. Laitoksessa on useita hissiyhteyksiä eri puolille Oulun keskustaa, ja se palvelee sekä lyhytaikaista että pidempiaikaista pysäköintiä. Kivisydämessä on myös sähköautojen latauspisteitä ja se on esteetön. Lyhytaikaispysäköinnin hinnasto klo 06–22 (päivä): Perusmaksu (1. tunti): 2,90 € Jatkotaksa (veloitus 10 min jaksoina): 0,48 € klo 22–06 (ilta & yö): Perusmaksu (1. tunti): 1,00 € Jatkotaksa (veloitus 10 min jaksoina): 0,17 € Vuorokausi max.: 29,00 € (yhtäjaksoinen pysäköinti) Pysäköintimaksun lisäksi pysäköintisovellusten käyttäjät maksavat palvelumaksua. Lähteet Aiheesta muualla Kuvia tai muita tiedostoja aiheesta Kivisydän (Oulu) Wikimedia Commonsissa Kivisydän – virallinen kotisivu